與香山虛頭陀
作者：釋慧空
朝代：宋

paragraphs: 庵中有主從君住，無主外來俱得路。
雲烟眯目山礙膺，榛莽欺人溪澗怒。
看他本色住庵人，捏聚大千無一塵。
自見泥牛鬬入海，不記住來經幾春。
頭陀頭陀休趁鬨，一世初無一炊夢。
口邊白醭未暇揩，誰能更乞諸方頌。
持來拋放烈焰中，歸種香山芋與菘。
驀地钁頭輕築著，林間石虎吼天風。